b'\n_START_ARTICLE_\nMo\xc5\xa1\xc4\x87enice\n_START_SECTION_\nLega\n_START_PARAGRAPH_\nStaro naselje le\xc5\xbei na jugovzhodni obali Istre 8 km ju\xc5\xbeno od Lovrana na izpostavljeni legi okoli 180 m visoko nad Mo\xc5\xa1\xc4\x87eni\xc5\xa1ko Drago od koder vodi 2,5 km dolg odcep stranske ceste. Zaradi ohranjene sredozemske arhitekture in izjemnega razgleda na Kvarnerski zaliv_NEWLINE_so Mo\xc5\xa1\xc4\x87enice zelo priljubljen izletni\xc5\xa1ki cilj. Urejeno stopni\xc5\xa1\xc4\x8de povezuje staro naselje s pe\xc5\xa1\xc4\x8deno pla\xc5\xbeo v Mo\xc5\xa1\xc4\x87eni\xc5\xa1ki Dragi.\n_START_SECTION_\nZgodovina\n_START_PARAGRAPH_\nV starih listinah se kraj z dana\xc5\xa1njim imenom prvi\xc4\x8d omenja leta 1374 kot samostojna komuna v lasti kastavskih  gospodov. Mestece je ohranilo podobo srednjeve\xc5\xa1kega utrjenega naselja s starimi hi\xc5\xa1ami in grajskim stolpom. V naselje je mogo\xc4\x8de priti samo skozi \xc5\xa1e edina ohranjena mestna vrata nad katerimi je bil pri rekonstrukciji leta 1634 vklesan habsbur\xc5\xa1ki grb. V labirintu ozkih in strmih uli\xc4\x8dic je edini raven prostor glavni trg z baro\xc4\x8dno cerkvijo. Prej\xc5\xa1njo srednjeve\xc5\xa1ko cerkev so preuredili in pove\xc4\x8dali, dana\xc5\xa1njo podobo pa je dobila leta 1794. Na glavnem oltarju so marmorne skulpture  padovskega kiparja J. Contierija iz za\xc4\x8detka 18. stoletja. Korske klopi in plastike v lapidariju pa so iz za\xc4\x8detka 17. stoletja. V cerkvi je etnografska muzejska zbirka z ohranjenim ve\xc4\x8d kot 300 let starim mlinom za izdelavo olj\xc4\x8dnega olja, imenovanga to\xc5\xa1.'